b'\n_START_ARTICLE_\nExtended play\n_START_PARAGRAPH_\nExtended play (pogosto okraj\xc5\xa1ano EP, dobesedno podalj\xc5\xa1ano predvajanje) je format izdaje del v glasbeni industriji, ki je dalj\xc5\xa1i od singla in kraj\xc5\xa1i od albuma polne dol\xc5\xbeine. _NEWLINE_Prvi EP-ji so bili v obliki sedempal\xc4\x8dnih vinilnih plo\xc5\xa1\xc4\x8d, na katerih je bilo 4 do 6 skladb. Po tehni\xc4\x8dni plati so bili podobni singlom, vendar so kmalu prerasli v samostojen tip izdaje. Posebej so postali priljubljeni med neuveljavljenimi skupinami na punk rock sceni; te skupine pogosto niso imele dovolj denarja za izdajo polnega albuma, poleg tega pa je v tem slogu te\xc5\xbeko ustvariti dovolj materiala za album, saj so zanj zna\xc4\x8dilne hitre in zelo kratke skladbe. Iz \xc4\x8dasov vinilnih plo\xc5\xa1\xc4\x8d se je v punk rocku do danes ohranila tudi tradicija split-EP-jev (\xc2\xbbrazdeljenih EP-jev\xc2\xab), pri katerih gre za skupno izdajo dveh skupin s po nekaj skladbami na vsaki strani plo\xc5\xa1\xc4\x8de. Danes izdajajo EP-je tudi bolj znani \xc2\xbbmainstream\xc2\xab\xc2\xa0glasbeniki kot alternativo singlom._NEWLINE_V glasbeni industriji se pri meritvah prodaje EP-ji ne obravnavajo kot lo\xc4\x8dena kategorija. Britanska lestvica (UK Albums Chart) postavlja spodnjo mejo za album na 4 pesmi in dol\xc5\xbeino 25 minut, kar mnogi EP-ji presegajo. Alice in Chains so leta 1994 postali prva skupina z EP-jem na vrhu Billboardove lestvice albumov.'